Simaronas
Simaronas (angl. Cimarron River) – upė centrinėse Jungtinėse Amerikos Valstijose; dešinysis Arkanzaso intakas. Prasideda Naujosios Meksikos šiaurės rytuose, Uoliniuose kalnuose, netoli Kapulino kalno nacionalinio paminklo. Teka į rytus, vėliau pietryčius lygiagrečiai su Arkanzaso upe. Pradžioje prateka pro Juodąją Mesą Kolorado valstijos pakraščiu, toliau – per Kanzasą ir Oklahomą. Įteka į Arkanzasą (Keistono tvenkinį) netoli Talsos. Didžiausi intakai: Šiaurės Forkas, Kruked Krikas. Aukštupio vaga vandeninga tik pavasarį ir per retus potvynius. Oklahomoje teka nuolat. Miestų prie Simarono nėra (tiesa, netoliese įsikūrę Gatris, Kingfišeris, Feirvju, Kušingas, Jeilas). Indėnai ajovai upę vadina Ñíxgu arba Ñíhgu ('druskos upė'). Angliškas pavadinimas kildinamas iš isp. cimarrón ('laukinis'). Nors upė nelaivuojama, tačiau jos krantais XIX a. driekėsi svarbus Santa Fė traktas.